**Cyfrifoldebau Statudol Comisiynydd yr Heddlu a Throseddu mewn perthynas â Chwynion am yr Heddlu**

Cyfnod Adrodd: 1 Ebrill 2024 i 31 Mawrth 2025

**1.0 Cyflwyniad**

1.1 Paratowyd yr adroddiad hwn i fodloni gofynion y Gorchymyn Cyrff Plismona Lleol Etholedig (Gwybodaeth Benodedig) (Diwygio) 2021

1.2 Mae gan Gomisiynydd yr Heddlu a Throseddu dair prif ddyletswydd mewn perthynas â chwynion heddlu, fel yr amlinellir isod:

* Awdurdod priodol i ystyried cwynion am y Prif Gwnstabl
* Dyletswydd i ddwyn y Prif Gwnstabl i gyfrif wrth ddarparu proses gwyno effeithiol ac effeithlon
* Corff Adolygu Perthnasol ar gyfer rhai cwynion heddlu

1.3 Bydd yr adroddiad hwn yn darparu gwybodaeth yn ymwneud â'r adnoddau a'r prosesau a roddwyd ar waith i gyflawni'r dyletswyddau hynny a bydd yn rhoi sicrwydd bod Comisiynydd yr Heddlu a Throseddu yn cyflawni ei ddyletswyddau mewn perthynas â chwynion am yr heddlu.

1.4 Nid yw'r adroddiad hwn yn cynnwys manylion unrhyw gŵyn neu adolygiad penodol y mae Comisiynydd yr Heddlu a Throseddu yn ymdrin ag ef.

**2.0 Dyletswyddau Statudol**

2.1 **Awdurdod Priodol cwynion am y Prif Gwnstabl**

2.1 Mae Comisiynydd yr Heddlu a Throseddu ar gyfer Dyfed-Powys yn gyfrifol yn statudol am ystyried cwynion a wneir yn erbyn Prif Gwnstabl Heddlu Dyfed-Powys. Rôl Comisiynydd yr Heddlu a Throseddu hefyd yw sicrhau yr ymdrinnir â'r cwynion hynny mewn modd rhesymol a chymesur.

2.2 Yn ystod y cyfnod 1 Ebrill 2024 i 31 Mawrth 2025, derbyniodd Swyddfa Comisiynydd yr Heddlu a Throseddu (SCHTh) gyfanswm o 8 cwyn am y Prif Gwnstabl. O’r cwynion hyn, nid oedd 6 yn bodloni’r meini prawf i gael eu cofnodi fel cwyn ffurfiol gan fod y cwynion yn briodol i gael eu trin drwy broses arall. Cofnodwyd 2 o’r cwynion yn ffurfiol, ond nid oeddent yn bodloni’r trothwy i gael eu cyfeirio at Swyddfa Annibynnol Ymddygiad yr Heddlu. Arferodd un achwynydd ei hawl am adolygiad i Swyddfa Annibynnol Ymddygiad yr Heddlu, a chanlyniad yr adolygiad oedd bod y gŵyn heb ei chadarnhau.

Gwneir penderfyniadau yn unol â chyhoeddiad *Focus* Swyddfa Annibynnol Ymddygiad yr Heddlu ar drin cwynion yn erbyn Prif Swyddog. [Cylchlythyr 16 *Focus* Swyddfa Annibynnol Ymddygiad yr Heddlu (policeconduct.gov.uk)](https://www.policeconduct.gov.uk/sites/default/files/documents/IOPC-Focus-16-chief-officer-allegations.pdf)

**3.0 Adolygiadau Cwynion SCHTh**

3.1 Gwnaeth Deddf Plismona a Throsedd 2017 a'r rheoliadau ategol newidiadau sylweddol i systemau cwynion a disgyblu'r heddlu. Gwnaethant gyflwyno nifer o newidiadau a ddyluniwyd i gyflawni system gwynion sy'n canolbwyntio mwy ar gwsmeriaid. Mae’n bwysig datgan mai nod y diwygiadau yw gwneud y system ddisgyblaeth yn fwy cymesur ac annog mwy o bwyslais o lawer ar ddysgu o gamgymeriadau.

3.2 Ychwanegwyd at atebolrwydd lleol trwy newidiadau i rôl Comisiynwyr yr Heddlu a Throseddu. Mae ganddynt rôl ganolog wrth benderfynu sut mae'r system gwynion yn gweithredu ar lefel leol, gan fod ganddynt yr opsiwn o ysgwyddo cyfrifoldeb uniongyrchol am rai swyddogaethau. Tra roedd apeliadau wedi cael eu trin yn flaenorol gan naill ai’r Prif Gwnstabl neu Swyddfa Annibynnol Ymddygiad yr Heddlu, mae’r hawl newydd i wneud cais am adolygiad naill ai i Gomisiynydd yr Heddlu a Throseddu neu Swyddfa Annibynnol Ymddygiad yr Heddlu. Nod y newid hwn yw cynyddu annibyniaeth a thryloywder.

3.3 Mae'r Ddeddf yn darparu dewis o dri model, y gall y Comisiynydd ddewis eu mabwysiadu. Yn Nyfed-Powys, cadarnhaodd y Comisiynydd y bydd **Model 1** yn cael ei fabwysiadu. Gellir gweld y rhesymeg dros y penderfyniad hwn ar wefan SCHTh Dyfed-Powys: [00206BBADA38200127145749 (dyfedpowys-pcc.org.uk)](https://www.dyfedpowys-pcc.org.uk/media/8963/c-users-65015-desktop-dll-dec-c.pdf).

3.4 Ers 1 Chwefror 2020, os cofnodwyd cwyn unigolyn o dan Atodlen 3 Deddf Diwygio'r Heddlu 2002 a bod yr unigolyn yn anhapus â chanlyniad ei gŵyn, gallant gyflwyno cais am adolygiad i'r Corff Adolygu Perthnasol, naill ai Swyddfa Annibynnol Ymddygiad yr Heddlu neu Gomisiynydd yr Heddlu a Throseddu. Mae Heddlu Dyfed-Powys yn parhau i fod yn gyfrifol am logio, cofnodi ac ymchwilio i gwynion ac am roi gwybod i achwynwyr am y cynnydd.

* 1. Swyddfa Annibynnol Ymddygiad yr Heddlu yw’r corff adolygu perthnasol fel a ganlyn:

1. Comisiynydd yr Heddlu a Throseddu yw’r awdurdod priodol
2. mae'r gŵyn yn ymwneud ag ymddygiad uwch swyddog (swyddog sydd â safle uwchlaw'r prif uwch-arolygydd)
3. ni all yr awdurdod priodol fodloni ei hun, o'r gŵyn yn unig, na fyddai'r ymddygiad y cwynir amdano (pe bai'n cael ei brofi) yn cyfiawnhau dwyn achos troseddol neu ddisgyblu 145 neu na fyddai'n golygu amharu ar hawliau person o dan Erthygl 2 neu 3 o'r Confensiwn Ewropeaidd ar Hawliau Dynol (gweler yr eirfa)
4. mae’r gŵyn wedi'i chyfeirio, neu mae'n rhaid ei chyfeirio, at Swyddfa Annibynnol Ymddygiad yr Heddlu
5. mae Swyddfa Annibynnol Ymddygiad yr Heddlu’n trin y gŵyn fel un a gyfeiriwyd (a elwir hefyd yn ‘bŵer menter’, gweler paragraffau 9.36 – 9.39)
6. mae’r gŵyn yn deillio o'r un digwyddiad â chwyn sy'n dod o fewn ii-v
7. mae unrhyw ran o’r gŵyn yn dod o fewn ii-vi
   1. Mewn unrhyw achos arall y corff adolygu perthnasol yw Comisiynydd yr Heddlu a Throseddu.

3.7 Allanoli Adolygiadau

3.8 Penderfynodd Comisiynwyr Heddlu a Throseddu Dyfed-Powys, Gwent a Gogledd Cymru allanoli adolygiadau ar sail gychwynnol, gan mai hwn oedd yr opsiwn mwyaf hyfyw yn ariannol a byddai'n caniatáu dealltwriaeth gychwynnol o lefel y galw, cyn i unrhyw benderfyniadau parhaol gael eu gwneud.

3.9 Arweiniwyd proses dendro ar y cyd ar gyfer allanoli adolygiadau cwyn gan Swyddfa Comisiynydd Heddlu a Throseddu Dyfed-Powys. Rhoddwyd y cytundeb i Sancus. Mae'r rhesymeg dros y penderfyniad hwn ar gael ar wefan Swyddfa Comisiynydd Heddlu a Throseddu Dyfed-Powys: [complaint-review-tender-decision-log-2022-002.pdf (dyfedpowys-pcc.org.uk)](https://www.dyfedpowys-pcc.org.uk/media/11205/complaint-review-tender-decision-log-2022-002.pdf)

3.10 Hysbysir pob unigolyn bod yr adolygiadau cwynion yn cael eu rhoi i sefydliad annibynnol. Mae'r wybodaeth hon ar gael ar wefan SCHTh Dyfed-Powys (yn adran Ffurflen Adolygu SCHTh): <https://www.dyfedpowys-pcc.org.uk/en/contact-us/compliments-and-concerns/>.

3.11 Mae SCHTh wedi datblygu mecanweithiau sicrhau ansawdd i sicrhau bod penderfyniadau adolygu yn gadarn ac yn unol â gofynion y ddeddfwriaeth cwynion a chanllawiau statudol Swyddfa Annibynnol Ymddygiad yr Heddlu. Mae'r adolygiadau'n cael eu hystyried yn annibynnol gan Sancus (gweler adran 3.9), yna mae'r adolygiad yn cael ei ystyried ochr yn ochr ag argymhellion Sancus a'r canlyniad a ysgrifennwyd gan y Gweithiwr Achos Ansawdd Gwasanaeth. Yna mae’r Prif Weithredwr yn ystyried y canlyniad arfaethedig cyn ei ddatgelu. Mae staff SCHTh sy'n rhan o'r broses adolygu yn mynychu gweithdai a digwyddiadau Swyddfa Annibynnol Ymddygiad yr Heddlu yn rheolaidd, gan sicrhau eu bod yn gyfoes â deddfwriaeth a chanllawiau statudol.

3.12 Yn ogystal, pan ystyrir pob adolygiad o gŵyn, mae SCHTh yn cadw cofnod o'r holl argymhellion/gwersi a ddysgwyd a wnaed i Adran Safonau Proffesiynol Heddlu Dyfed-Powys (ASP). Mae SCHTh yn sicrhau ein bod wedi derbyn ymateb boddhaol gan Heddlu Dyfed-Powys, sy'n mynd i'r afael â'r argymhelliad/gwers a ddysgwyd a nodwyd, cyn diweddaru'r achwynydd a'r cofnod gyda'r manylion hynny. Yna ystyrir y cofnodion hynny ar gyfer unrhyw gyfleoedd i wella ansawdd ymatebion i gwynion yn y dyfodol.

3.13 Yn ystod y broses adolygu, gall adolygydd adnabod anghysonderau sydd ddim yn newid y ffaith bod y canlyniad yn rhesymol a chymesur, ond lle y gellir gwella’r gwasanaeth o ran ymdrin â’r gŵyn. Mae’r broses adolygu’n rhoi cyfle i gyrff plismona lleol fynd i’r afael â’r anghysonderau hynny, mewn achosion unigol, gyda’r awdurdodau priodol. Bydd rhannu’r wybodaeth hon gyda Swyddfa Annibynnol Ymddygiad yr Heddlu yn ei ganiatáu, fel corff goruchwylio cilyddol, i asesu pa un ai a oes themâu a thueddiadau ar draws yr adolygiadau mae’r ddau ohonom yn gweld, a pha un ai a oes angen inni gymryd camau penodol i fynd i’r afael â phryderon ynghylch trin cwynion. Er enghraifft, patrwm o achosion lle’r oedd y canlyniadau’n rhesymol a chymesur ond lle’r oedd y gwasanaeth cwsmeriaid yn anfoddhaol. Mae hyn hefyd yn galluogi’r ddau gorff goruchwylio i rannu arfer da rhyngddynt eu hunain a gydag awdurdodau priodol sy’n helpu i ddatrys anfodlonrwydd achwynydd mewn modd rhesymol a chymesur.

3.14 Mae SCHTh yn cynhyrchu adroddiad chwarterol ar berfformiad adolygiadau sy’n ystyried amseroldeb adolygiadau ac unrhyw themâu goruchwylio a nodir. Cyhoeddir y wybodaeth yn chwarterol ar [wefan SCHTh](https://dppopcc.azurewebsites.net/en/complaints-review-and-appeals/complaint-reviews/).

3.15 Adolygiadau 2024/25

3.16 Rhwng 1 Ebrill 2024 a 31 Mawrth 2025, cafwyd cyfanswm o 61 adolygiad, o gymharu â’r flwyddyn flaenorol, pan gafwyd 59 adolygiad. Mae SCHTh wedi cwblhau cyfanswm o 64 adolygiad cwyn yn ystod y cyfnod hwn, gyda 6 ohonynt yn parhau o’r flwyddyn flaenorol.

3.17 Mae'r rheoliadau newydd sy'n ymwneud â chwynion am yr heddlu yn rhoi un elfen i'r Corff Adolygu Perthnasol ei hystyried sef a oedd canlyniad y gŵyn am yr heddlu yn rhesymol ac yn gymesur.

3.18 Os bydd Comisiynydd yr Heddlu a Throseddu yn penderfynu bod y canlyniad a ddarparwyd gan yr Heddlu yn rhesymol ac yn gymesur, ni chaiff yr adolygiad ei gadarnhau. Os bydd Comisiynydd yr Heddlu a Throseddu yn canfod nad yw'r canlyniad yn rhesymol ac yn gymesur, gall:

* argymell bod yr awdurdod priodol yn ei gyfeirio at Swyddfa Annibynnol Ymddygiad yr Heddlu, os na chyfeiriwyd y gŵyn o'r blaen
* argymell bod yr awdurdod priodol yn ymchwilio i'r gŵyn
* gwneud argymhelliad o dan baragraff 28ZA, Atodlen 3, Deddf Diwygio'r Heddlu 2002 (argymhelliad gyda'r bwriad o unioni anfodlonrwydd achwynydd, gweler paragraffau 17.15 – 17.20).

3.19 O’r 64 adolygiad hynny a gwblhawyd, Cadarnhawyd 12, ac Ni Chadarnhawyd 52 ohonynt. Arweiniodd cyfanswm o 12 adolygiad at SCHTh yn nodi argymhellion. Bydd 3 adolygiad yn parhau yn y flwyddyn ariannol newydd oherwydd y dyddiad y cyflwynwyd y cais am adolygiad.

4.0 **Sut mae Comisiynydd yr Heddlu a Throseddu’n dal y Prif Gwnstabl i Gyfrif**

4.1 Y Prif Gwnstabl yw'r Awdurdod Priodol ar gyfer pob cwyn a wneir am swyddogion, staff a gwasanaethau o dan ei gyfarwyddyd a'i reolaeth. Mae'r ddyletswydd hon wedi'i dirprwyo i'r Dirprwy Brif Gwnstabl ac fe'i cyflawnir gan Adran Safonau Proffesiynol yr Heddlu.

4.2 **Bwrdd Sicrwydd Safonau Proffesiynol**

4.3 Mae gan SCHTh broses sefydledig ar gyfer adolygu cwynion yn erbyn yr heddlu a chraffu arnynt. Mae’r Bwrdd Sicrwydd Safonau Proffesiynol wedi bod yn weithredol ers mis Mawrth 2024 gyda [Chylch Gorchwyl](https://www.dyfedpowys-pcc.org.uk/media/5sqipfuf/psd-assurance-board-tor-25424-c.pdf) ffurfiol.

4.4 Mae’r Bwrdd Sicrwydd Safonau Proffesiynol yn cwrdd bob 3 mis. Prif Weithredwr SCHTh sy’n cadeirio’r cyfarfodydd. Ymysg eraill, mae’r Dirprwy Brif Gwnstabl a Phennaeth yr Adran Safonau Proffesiynol yn bresennol yn y cyfarfodydd. Mae’r Bwrdd wedi cyfarfod 4 gwaith yn ystod y cyfnod hwn.

4.5 Mae’r Bwrdd Sicrwydd Safonau Proffesiynol yn gyfle i SCHTh ddal yr Heddlu i gyfrif mewn perthynas â chwynion am berfformiad. Mae’r eitemau agenda sefydlog yn cynnwys:

* Adroddiadau perfformiad misol Swyddfa Annibynnol Ymddygiad yr Heddlu
* Camymddwyn a Fetio
* Diweddariad gan SCHTh, sy’n cynnwys adolygiadau cwynion a hap samplu cwynion

4.6 Yn ogystal â’r uchod, mae materion eraill sydd wedi’u trafod yn cynnwys:

* Adnoddau fetio
* Archwiliad fetio
* Polisïau’r Adran Safonau Proffesiynol
* Adroddiad Fetio a Gwrth-lygredigaeth AHGTAEF
* Adroddiadau amseroldeb
* Y Cod Moeseg
* Newidiadau i gyfansoddiad Gwrandawiadau Camymddwyn
* Astudiaeth achos a hysbysir gan drawma
* Argymhellion Trais yn Erbyn Menywod a Merched Swyddfa Annibynnol Ymddygiad yr Heddlu
* Proses Adolygu Arferion Adlewyrchol
* Fetio ar gyfer gwirfoddolwyr

**5.0 Craffu Pellach**

5.1 Arolygiaeth Cwnstabliaeth Ei Fawrhydi (AHGTAEF)

5.2 Cynhelir craffu pellach o’r swyddogaeth cwynion heddlu gan Swyddfa Annibynnol Ymddygiad yr Heddlu ac ymchwiliadau trefnedig gan AHGTAEF. Mae adroddiadau ystadegol o’u craffu a’u canfyddiadau ar gael ar eu gwefannau unigol. Mae ymatebion Comisiynydd Heddlu a Throseddu Dyfed-Powys i’r asesiadau wedi’u cyhoeddi fan hyn: <https://dppopcc.azurewebsites.net/en/transparency/force-performance/> Mae Comisiynydd yr Heddlu a Throseddu’n derbyn diweddariadau cynnydd ar weithredu argymhellion perthnasol a wnaed gan AHGTAEF mewn Byrddau Plismona a chyhoeddir cofnodion y cyfarfodydd hynny ar [wefan SCHTh](https://dppopcc.azurewebsites.net/cy/atebolrwydd-a-chraffu/llywodraethu/bwrdd-plismona/).

5.3 Adroddiadau amseroldeb

5.4 Yn ystod y cyfnod 1 Ebrill 2024 i 31 Mawrth 2025, mae Swyddfa Comisiynydd yr Heddlu a Throseddu wedi derbyn 9 cyfathrebiad ysgrifenedig a gyhoeddwyd gan yr Heddlu o dan reoliad 13 o Reoliadau (Cwynion a Chamymddwyn) yr Heddlu 2020, lle nad yw ymchwiliad wedi'i gwblhau o fewn “cyfnod perthnasol.”

5.5 Y Panel Heddlu a Throseddu

5.7 Mae Panel Heddlu a Throseddu Dyfed-Powys yn craffu ac yn cefnogi gwaith Comisiynydd yr Heddlu a Throseddu. Trwy gydol 2024-2025, parhaodd y Panel i ddwyn Comisiynydd yr Heddlu a Throseddu i gyfrif am berfformiad ei swyddogaethau statudol a’r cyflawni yn erbyn blaenoriaethau ei Gynllun Heddlu a Throseddu. Mae'r Panel yn cynnwys aelodau a enwebwyd gan y pedwar cyngor yn ardal yr heddlu, ac o leiaf dau aelod annibynnol. Cynhaliwyd pum cyfarfod ffurfiol o’r Panel yn ystod y flwyddyn. Gellir dod o hyd i gyfarfodydd blaenorol ar wefan Panel Heddlu a Throseddu Dyfed-Powys: <https://www.panelheddluathroseddudp.cymru/cartref/cyfarfodydd/>.

5.6 Pryderon Cymunedol

5.7 Yn y [Cynllun Heddlu a Throseddu](https://dppopcc.azurewebsites.net/media/d0gjuu5m/jref26262-crime-plan-2025-29-eng-stp-digital.pdf), mae Comisiynydd yr Heddlu a Throseddu’n nodi ei weledigaeth i wella ffydd a hyder yr heddlu mewn plismona lleol.

5.8 Mae gan SCHTh broses mewn grym i gipio pryderon a fynegir gan gymunedau lleol. Cofnodir gohebiaeth ar system rheoli cofnodion SCHTh ac mae’n cael ei chategoreiddio fel bod modd cynnal dadansoddiad chwarterol o ohebiaeth a fydd yn hysbysu gweithgarwch ymgysylltu a chraffu yn y dyfodol.

5.9 Pryderon a chwynion a dderbynnir o natur weithredol neu sy’n ymwneud â swyddogion islaw rheng Prif Gwnstabl – y Prif Gwnstabl sy’n gyfrifol am yr ohebiaeth hon ac mae’n syrthio tu allan i gylch gorchwyl Comisiynydd yr Heddlu a Throseddu. Fodd bynnag, mae SCHTh yn ystyried yr holl ohebiaeth a dderbynnir ac yn rhoi cyngor perthnasol i’r unigolyn, gan gynnwys y broses ar gyfer gwneud cwyn i’r Heddlu, manylion am yr adran berthnasol neu broses sy’n berthnasol i’w ohebiaeth a/neu unrhyw wybodaeth berthnasol/hyperddolen i wybodaeth bellach ar wefan yr Heddlu.

5.5 Yn ystod y cyfnod 1 Ebrill 2024 i 31 Mawrth 2025, cofnododd Swyddfa Comisiynydd yr Heddlu a Throseddu gyfanswm o 349 o bryderon cymunedol, sy’n llai na’r flwyddyn flaenorol pan gofnodwyd 412 o bryderon cymunedol.

5.6 Adroddir am ddadansoddiad o ohebiaeth SCHTh yn y Protocol Plismona, a ddarperir i’r Panel Heddlu a Throseddu’n chwarterol. Cyhoeddir adroddiadau ar [wefan SCHTh](https://www.dyfedpowys-pcc.org.uk/en/accountability-and-scrutiny/governance/police-and-crime-panel/).

**6.0 Ystadegau Swyddfa Annibynnol Ymddygiad yr Heddlu**

6.1 Mae Swyddfa Annibynnol Ymddygiad yr Heddlu’n casglu gwybodaeth gan bob heddlu yng Nghymru a Lloegr am y mathau o gwynion maen nhw’n derbyn a faint o amser maen nhw’n cymryd i ymdrin â nhw. Mae hyn yn caniatáu i Swyddfa Annibynnol Ymddygiad yr Heddlu nodi arfer da, tueddiadau a gwahaniaethau y mae angen inni ystyried.

6.2 Cyhoeddir data cwynion Swyddfa Annibynnol Ymddygiad yr Heddlu bob chwarter. Mae’n galluogi Heddluoedd a SCHTh i gymharu data gyda’r heddluoedd tebycaf ac yn darparu data ar gyfer yr un cyfnod y llynedd sy’n ein galluogi i nodi themâu i graffu arnynt.

6.3 Darperir data hefyd ar adolygiadau cwynion SCHTh ac mae’n rhoi arwydd o fodlonrwydd â chwynion drwy roi canran o adolygiadau cwyn a gyflwynwyd o gymharu â nifer y cwynion a gofnodwyd.

6.4 Gellir dod o hyd i ystadegau chwarterol a blynyddol Swyddfa Annibynnol Ymddygiad yr Heddlu ar eu gwefan, trwy'r hyperddolenni canlynol: Ystadegau Chwarterol: [Heddlu Dyfed-Powys | Swyddfa Annibynnol Ymddygiad yr Heddlu](https://policeconduct.gov.uk/tags/dyfed-powys-police) Ystadegau Blynyddol: [Cwynion heddlu Swyddfa Annibynnol Ymddygiad yr Heddlu: Ystadegau ar gyfer Cymru a Lloegr](https://www.policeconduct.gov.uk/sites/default/files/Documents/statistics/complaints_statistics_2019_20.pdf)

**Hap Samplu Cwynion SCHTh**

5.1 Mae SCHTh yn adolygu data cwynion i nodi unrhyw themâu mewn cwynion neu nifer o gwynion sy’n uchel yn gyson mewn maes plismona penodol. Ystyrir gwaith pellach y gellir fod angen ymgymryd ag ef er mwyn mynd i’r afael â phryderon mynych. Gall hyn gynnwys hap samplu, neu ddadansoddiad annibynnol neu gymhariaeth data lefel uchel gyda heddluoedd tebyg eraill ac ati. Nod gweithgarwch hap samplu yw craffu ar berfformiad proses rheoli cwynion yr Heddlu. Mae nifer yr achosion cwyn a ystyrir gan Adran Safonau Proffesiynol Heddlu Dyfed-Powys yn pennu y byddai’n anymarferol i SCHTh oruchwylio pob un achos cwyn. Gan hynny, mae hap samplu’n galluogi Comisiynydd yr Heddlu a Throseddu i gyflawni ei gyfrifoldeb goruchwylio a monitro o dan ddeddfwriaeth.

5.2 Yn ystod y cyfnod Ebrill 2024 i Fawrth 2025, mae SCHTh wedi hap samplu 60 achosion cwyn sydd wedi cau. Mae’r hap sampl wedi ystyried y canlynol:

* Ymddygiadau unigol
* Cam-drin Domestig/Cam-drin ar Sail Rhyw
* Cwynion yr ymdriniwyd â nhw y tu allan i atodlen 3
* Cyflenwi dyletswyddau a gwasanaethau
* Camau gweithredu’r heddlu yn dilyn cysylltiad

Cyhoeddir adroddiadau chwarterol ar [wefan SCHTh](https://www.dyfedpowys-pcc.org.uk/cy/cwynion-adolygiad-ac-apeliadau/samplu-cwynion/), sy’n rhoi crynodeb o unrhyw ganfyddiadau.

**6.0 Cyhoeddiad**

6.1 Yn unol â Gorchymyn Cyrff Plismona Lleol Etholedig (Gwybodaeth Benodedig) (Diwygio) 2021, cyhoeddir y wybodaeth a'r adroddiad hwn yn flynyddol ar wefan Comisiynydd Heddlu a Throseddu Dyfed-Powys.